परन्तु क्षणवाद का प्रभाव कविता के रूप-विन्यास पर भी पड़ा है. नई कविता में जो बिम्बों और प्रतीकों की बहुलता की बात की जाती है, वह भी अन्ततः क्षणवाद की ही रूपगत परिणति है. बिम्बवाद के प्रवर्तकों में से एक- एजरा पाउन्ड- ने क्षण के ऊपर ही बिम्ब के सिद्धान्त को आधारित माना है. ‘बिम्ब वह है जो काल की एक तात्कालिकता (इन्स्टैन्ट) में बौद्धिक और भावात्मक संसृष्टि को उपस्थित करता है.’ (ए फिउ डोन्ट्स वाई ऐन इमैजिस्ट, 1913) अनुभूति के क्षण इसी अर्थ में ‘सृजन’ के क्षण हैं कि उनमें विभिन्न बिम्बों का सृजन होता है. यदि क्षण विविक्त हैं तो प्रत्येक बिम्ब भी विविक्त होगा और संपूर्ण कविता बिम्बवादी होगी, यदि बिम्ब प्रवहमान धारा के अन्तर्गत होंगे तो वहाँ ‘फ्री असोसिएशन’ की कविता होगी और यदि बिम्ब-विशेष में कोई पर-संकेत-जनित अस्पष्टता होगी तो उससे प्रतीकवादी कविता बनेगी.